**Najčastejšie otázky a odpovede k  poskytovaniu finančných prostriedkov na odchodné**

V prípade nejasností a otázok k prideľovaniu finančných prostriedkov na odchodné si, prosím, prezrite nižšie uvedené otázky a odpovede. Ak sa v nich nenachádza odpoveď na Vašu otázku, môžete nás kontaktovať na adrese: [sekretariat.sfrs@minedu.sk](mailto:sekretariat.sfrs@minedu.sk). Zoznam otázok a odpovedí budeme priebežne aktualizovať.

Aktualizované: 16.04.2025

**Otázka č.1**

**Sme ZŠ s MŠ s právnou subjektivitou v zriaďovateľskej pôsobnosti obce. Chcem sa opýtať, ako posielame žiadosť na odchodné pre zamestnancov školy. Je to žiadosť o dohodovacie konanie zriaďovateľovi predložená až po jeho vyplatení zamestnancovi?**

**Odpoveď:**

*Škola žiada o odchodné vyplnením formulára na predloženie požiadavky na odchodné, ktorý je zverejnený na webovom sídle ministerstva:* [*https://www.minedu.sk/odchodne/*](https://www.minedu.sk/odchodne/)

*Vyplnený formulár za školu predkladá škola svojmu zriaďovateľovi. Zriaďovateľ predkladá požiadavky škôl na odchodné regionálnemu úradu školskej správy. Zamestnancovi patrí odchodné pri prvom skončení pracovného pomeru po vzniku nároku na starobný dôchodok alebo invalidný dôchodok, ak požiada o poskytnutie uvedeného dôchodku pred skončením pracovného pomeru alebo do desiatich pracovných dní po jeho skončení. Žiadosť o odchodné môže škola predložiť zriaďovateľovi už pred jeho vyplatením zamestnancovi.*

**Otázka č. 2:**

**Ako máme vypočítať priemerný plat pri predložení požiadavky na odchodné pre zamestnanca. Môžu byť do požiadavky zahrnuté aj odmeny vyplatené zamestnancovi počas roka? Ide o sumu aj s odvodmi za zamestnanca?**

**Odpoveď:**

*Ak ide o zamestnancov, ktorí sú odmeňovaní podľa zákona 553/2003 Z. z. o odmeňovaní niektorých zamestnancov pri výkone práce vo verejnom záujme, je podľa § 29 ods. 2) uvedeného zákona potrebné pri výpočte priemerného zárobku vychádzať z funkčného platu zamestnanca. Do požiadavky o poskytnutie finančných prostriedkov sa uvádza suma bez poistného (nemocenské, dôchodkové, zdravotné atď.), napriek tomu, že odchodné vyplatené zamestnancovi sumu poistného zahrňuje. Zamestnávateľ je povinný, rovnako ako pri mzde, z týchto plnení platiť preddavky na daň z príjmov, preddavky na zdravotné poistenie a poistné na sociálne poistenie.*

**Otázka č. 3:**

**Zamestnanec dosiahol dôchodkový vek a jeho pracovný pomer naďalej trval. Nečakane však došlo k úmrtiu zamestnanca. Otázka je, či mu v takomto prípade vzniká nárok na výplatu odchodného.**

**Odpoveď:**

*Podľa Zákonníka práce je skončením pracovného pomeru aj deň úmrtia zamestnanca (§ 59 ods. 4 ZP). V zmysle*[*§ 35*](https://www.epi.sk/form/goto.ashx?t=27&p=2651317&f=2)*Zákonníka práce prechádzajú mzdové nároky z pracovného pomeru zamestnanca postupne priamo na jeho manžela, deti a rodičov, ak s ním žili v čase smrti v domácnosti. Predmetom dedičstva sa stávajú, ak týchto osôb niet.*